አገዛዙ የሚፈራው እውነትን ነው፡፡ አገዛዙ የሚጸየፈው ፍትህን ነው፡፡ አገዛዙ የሚጠላው ወንድማማችነትን ነው፡፡ ለምን? የእውነት ሃይል ተድበልቡሎ የተሰራበትን ውሸት ይንድባታል፡፡ ፍትህ በነገሰባት ኢትዮጵያ፣ የአገዛዝ እስትንፋስ ይቋረጣል፡፡ ወንድማማችነት ባበበበት ሀገር፣ ህዝብን ከፋፍሎ መግዛት የጭቆና ዘመኑን ማስረዘም አይችልምና ምንም ያህል ደካሞች ብንሆን እውነትን ለመያዝ እንጥራለን፡፡ ምንም ያህል የተናቅን ብንሆን፤ ለሁላችንም የምትቀትርን የፍትህ ጸሐይ እንናፍቃለን፡፡ የምንታሰርና የምንሞት ሆነን ሳለ፣ የማይሞትና የማይታሰር ህልም ባለቤቶች ነን፡፡ እየታሰርን እናሸንፋለን፤ እየሞትን እንበዛለን፤ የማይሞት ታሪክ እንጽፋለን፡፡ የአገዛዙ ግብግብ ከእኛ ጋር የሚመስላችሁ ካላችሁ አይደለም፡፡ ግብግቡ ከእውነት፣ ከፍትህና ከወንድማማችነት ጋር ነው፡፡ የማይታሰሩትን ያሰረ እየመሰለው፣ በአፈ-ሙዝ አጥሮ ይጠብቀናል፡፡ በስብዕና ቡልኮ እንዳልተጠቀለልን፤በጎሳ ወረንጦ ይለቅመናል፡፡
